**Σκέψεις για το συνέδριο του ΣΥΡΙΖΑ-ΠΣ**

**Ο ΣΥΡΙΖΑ-ΠΣ πρέπει να παραμείνει κόμμα της Αριστεράς**

Τι σημαίνει αυτό; Αυτό σημαίνει ότι πρέπει να αφήσουμε ανοιχτό το ζήτημα του ριζικού μετασχηματισμού της κοινωνίας. Αν και δεν βρίσκεται στην επικαιρότητα δεν πρέπει να εγκαταλειφθεί οριστικά η προσπάθεια για την υπέρβαση του καπιταλιστικού συστήματος. Όχι από πείσμα αλλά από ρεαλισμό πρέπει να συνεχίσουμε την προσπάθεια ανίχνευσης ενός σοσιαλισμού απαλλαγμένου από τις αυταπάτες και τις στρεβλώσεις των προηγούμενων ιστορικών παραδειγμάτων. Σημαίνει ακόμα ότι παρά τις ισχνές σε παγκόσμιο επίπεδο, δυνάμεις της πάσης φύσεως Αριστεράς συνεχίζουμε να ανήκουμε στην ίδια πολιτική οικογένεια. Συμμετέχουμε στο Κόμμα της Ευρωπαϊκής Αριστεράς και την ομάδα της Αριστεράς στο Ευρωκοινοβούλιο.

**Ο ΣΥΡΙΖΑ-ΠΣ πρέπει να είναι κόμμα της πολιτικής συγκυρίας**

 Βασικό ζήτημα της εποχής που ζούμε είναι η αναγκαιότητα κατάρτισης προβολής και εφαρμογής ενός προγράμματος εναλλακτικού στην κυρίαρχη έκφραση του καπιταλισμού, το νεοφιλελευθερισμό. Η προσπάθεια αυτή σε παγκόσμιο επίπεδο αλλά και κάθε χώρα δεν αφορά μόνο την Αριστερά αλλά και άλλες δυνάμεις, υπαρκτές ή υπό διαμόρφωση, με τις οποίες η Αριστερά οφείλει να συμμαχεί σε ένα αντινεοφιλελεύθερο μέτωπο ένα φιλολαϊκό προοδευτικό πρόγραμμα.

Ο ΣΥΡΙΖΑ είναι ένα μεγάλο κόμμα της Αριστεράς στην Ευρώπη και παγκόσμια. Η πρώτη του φορά στην κυβέρνηση το 2015, ενίσχυσε συνολικά την Αριστερά κυρίως στην Ευρώπη. Όμως η εποπτεία στην οποία βρισκόταν η χώρα με τα μνημόνια δεν επέτρεψε την εφαρμογή ενός αντινεοφιλελεύθερου προγράμματος.

Μέσα σε ένα πολύ δυσμενές περιβάλλον παγκόσμιας κυριαρχίας του νεοφιλελευθερισμού, ενός δηλαδή ανεξέλεγκτου καπιταλισμού, είναι πολύ σημαντικό να υπάρξουν παραδείγματα διακυβέρνησης τα οποία να τεκμηριώνουν την αντίληψη στους λαούς ότι υπάρχει δρόμος εξέλιξης των κοινωνιών ο οποίος να προσφέρει μια καλύτερη ζωή με δικαιώματα και δημοκρατία για τους πολλούς.

 Μπορεί η επόμενη διακυβέρνησή του ΣΥΡΙΖΑ, απαλλαγμένη εν μέρει από τις μνημονιακές δεσμεύσεις, να αποτελέσει ένα τέτοιο ιστορικό παράδειγμα. Ταυτόχρονα στη χώρα μας υπάρχουν επιπρόσθετα προβλήματα. Η άρχουσα τάξη στην Ελλάδα παρασιτική και κρατικοδίαιτη έχει και μια αντίστοιχη πολιτική εκπροσώπηση. Μια δεξιά οπισθοδρομική που εξυπηρετεί επιχειρηματικά, προσωπικά και οικογενειακά συμφέροντα. Η Ελληνική κοινωνία έχει ανάγκη και από προοδευτικό εκσυγχρονισμό. Από μεταρρυθμίσεις και δομές που σε άλλες χώρες έχουν γίνει εδώ και χρόνια, και αφορούν θέματα όπως την ανεξάρτητη και παραγωγική λειτουργία του δημόσιου τομέα, τις σχέσεις κράτους – εκκλησίας, το εκπαιδευτικό σύστημα, το σύστημα υγείας, την ανεξαρτησία των ΜΜΕ και πολλά άλλα. Η ανατροπή της κυβέρνησης Μητσοτάκη και η προοδευτική διακυβέρνηση με ένα συγκεκριμένο φιλολαϊκό πρόγραμμα είναι το άμεσο καθήκον του ΣΥΡΙΖΑ-ΠΣ. Απαιτείται γι αυτό μια πλατιά αντινεοφιλελεύθερη και προοδευτική συμμαχία με όποιον δεσμεύεται σε ένα τέτοιο πρόγραμμα.

**Ο ΣΥΡΙΖΑ-ΠΣ πρέπει να γίνει μεγάλο κόμμα, ανάλογο της εκλογικής του επιρροής**.

 Τι είναι ο οργανωμένος ΣΥΡΙΖΑ σήμερα; Ένα κόμμα αδύναμο. Με μικρό αριθμό μελών σε σχέση με την εκλογική του δύναμη και μεγάλο μέσο όρο ηλικίας. Με ελάχιστες οργανωμένες δυνάμεις στη νεολαία, με μικρές δυνάμεις στην Τοπική Αυτοδιοίκηση και τα συνδικάτα. Για πολλούς, αντικειμενικούς και υποκειμενικούς λόγους, χάθηκαν πολλές ευκαιρίες για ένα πραγματικά μεγάλο και λαϊκό κόμμα της Αριστεράς. Χάθηκε η ευκαιρία της μεγάλης ανόδου του ΣΥΡΙΖΑ που τον οδήγησε στην κυβέρνηση το 2012-13 αλλά και πρόσφατα μετά την ήττα στις τελευταίες εκλογές και το 32% που συγκέντρωσε, όπου υπήρξε ισχυρή διάθεση ένταξης στο ΣΥΡΙΖΑ.

 Ένας τέτοιος αδύναμος ΣΥΡΙΖΑ-ΠΣ στον οποίο εμπλέκεται οργανωτικά με οποιοδήποτε τρόπο μόνο ένα πολύ μικρό ποσοστό των οπαδών του, δεν μπορεί να διεκδικήσει αποτελεσματικά και πολύ περισσότερο να στηρίξει αύριο την κυβέρνηση. Κάθε πρόταση που οδηγεί στη μαζικοποίηση του κόμματος αλλά και στην ενεργοποίηση των ήδη υπαρχόντων μελών είναι σε θετική κατεύθυνση. Τέτοια θετική πρόταση είναι αυτή που κατατέθηκε από τον πρόεδρο του ΣΥΡΙΖΑ-ΠΣ σ.Τσίπρα για την εκλογή προέδρου και κεντρικής επιτροπής από το σύνολο των μελών του κόμματος. Από την αποδοχή που έχει συναντήσει στα μέλη και οπαδούς του ΣΥΡΙΖΑ είναι φανερό ότι μπορεί να δημιουργήσει αν ψηφιστεί στο συνέδριο και εφαρμοστεί, πολιτικό γεγονός που να οδηγήσει σε σημαντική ισχυροποίηση του οργανωμένου ΣΥΡΙΖΑ-ΠΣ, αλλά και στην αύξηση της εκλογικής του επιρροής.

Οι φόβοι που εκφράζονται ότι μια τέτοια ρύθμιση μπορεί να οδηγήσει σε αρχηγικό κόμμα, σε κεντρική επιτροπή διασημοτήτων, σε μέλη μιας χρήσης κ.α είναι αβάσιμοι. Πολλά από αυτά συμβαίνουν χρόνια στο ΣΥΡΙΖΑ. Δεν υπάρχουν σήμερα μέλη «μιας χρήσης» που εμφανίζονται μόνο στις εκλογικές διαδικασίες των ΟΜ και κυρίως στην εκλογή συνέδρων; Δεν υπάρχουν σήμερα μέλη που συμπληρώνουν απλώς τις οργανωτικές καταστάσεις χωρίς να έχουν εμφανιστεί ποτέ; Για να εκλεγεί κάποιος ή κάποια στην Κ.Ε δεν πρέπει να έχει οπωσδήποτε την υποστήριξη κάποιου μηχανισμού μιας οργανωμένης τάσης ή τελευταία, προσωπικού μηχανισμού;

Αν υπάρχει μια ελπίδα να ξεπεραστούν όλα αυτά, είναι η ορμητική «εισβολή» των λαϊκών δυνάμεων που ψηφίζουν και στηρίζουν το ΣΥΡΙΖΑ στις οργανώσεις του. Δεν έχουμε σχεδόν τίποτα να χάσουμε, έχουμε ίσως πολλά να κερδίσουμε.

Μπάμπης Αλεξάτος – Ο.Μ. Υμηττού